pythainlp/thaigov-v2-corpus-22032023 huggingface dataset:
วันจันทร์ที่ 7 มีนาคม 2565
กรมการขนส่งทางบกเปิดเผยผลการบังคับใช้มาตรการตัดแต้มใบขับขี่ผู้ขับรถขนส่งและ รถสาธารณะ 3 เดือนแรก (ธันวาคม 2564 - กุมภาพันธ์ 2565)
พบการใช้ความเร็วเกินกฎหมายกำหนดมากที่สุด
นายเสกสม อัครพันธุ์ รองอธิบดีกรมการขนส่งทางบกและโฆษกกรมการขนส่งทางบก กระทรวงคมนาคม เปิดเผยว่า ตามที่ นายศักดิ์สยาม ชิดชอบ รัฐมนตรีว่าการกระทรวงคมนาคม ได้มอบนโยบายให้กรมการขนส่งทางบก (ขบ.) นำระบบตัดคะแนนใบอนุญาตขับรถขนส่งและรถสาธารณะมาสร้างจิตสำนึกด้านความปลอดภัยในการขนส่งทางถนนและการให้บริการผู้โดยสารรถสาธารณะ โดยผู้ขับรถบรรทุก รถโดยสาร แท็กซี่ ตุ๊กตุ๊ก จักรยานยนต์รับจ้าง ที่กระทำผิดและถูกตัดคะแนนตามกฎหมายว่าด้วยการขนส่งทางบก หรือตามกฎหมายว่าด้วยรถยนต์ ต้องเข้ารับการอบรมและทดสอบ เพื่อสร้างพฤติกรรมการขับรถและการปฏิบัติหน้าที่ของผู้ขับรถให้เป็นไปตามที่กฎหมายกำหนด ลดการกระทำผิดซ้ำ ซึ่งภายหลังจากบังคับใช้มาตรการตัดคะแนนใบอนุญาตขับรถขนส่งและรถสาธารณะ 3 เดือนแรก ตั้งแต่วันที่ 1 ธันวาคม 2564 - 28 กุมภาพันธ์ 2565 มีผู้กระทำผิดตามกฎหมายว่าด้วยการขนส่งทางบก หรือตามกฎหมายว่าด้วยรถยนต์ ถูกตัดคะแนนสะสมทั่วประเทศทั้งสิ้น 3,310 ราย โดยแบ่งเป็นผู้กระทำผิดตามกฎหมายว่าด้วยการขนส่งทางบก จำนวน 3,191 ราย กระทำผิดข้อหาขับรถโดยใช้ความเร็วเกินกว่าที่กฎหมายกำหนดมากที่สุด และผู้กระทำผิดตามกฎหมายว่าด้วยรถยนต์ จำนวน 119 ราย กระทำผิดข้อหาใช้รถจักรยานยนต์ส่วนบุคคลที่ไม่ได้จดทะเบียนเป็นรถจักรยานยนต์สาธารณะมารับส่งผู้โดยสารมากที่สุด โดยในจำนวนนี้มีผู้ขับรถขนส่งและรถสาธารณะถูกพักใช้ใบอนุญาตแล้วจำนวน 8 ราย ซึ่งจากผลการบังคับใช้มาตรการดังกล่าวพบว่าผู้กระทำผิดแต่ละรายมีการกระทำผิดซ้ำในข้อหาเดิมหลายครั้ง โดยเฉพาะการใช้ความเร็วเกินกว่าที่กฎหมายกำหนด ซึ่งเป็นพฤติกรรมเสี่ยงที่จะทำให้เกิดอุบัติเหตุทางถนนเป็นอย่างมาก
รองอธิบดีกรมการขนส่งทางบก กล่าวเพิ่มเติมว่า ขบ. ขอย้ำเตือนผู้ขับรถขนส่งและรถสาธารณะที่มีพฤติกรรมการขับรถโดยไม่คำนึงถึงความปลอดภัย หรือทำให้เกิดความเดือดร้อนแก่ผู้ใช้รถใช้ถนนจนทำให้เกิดอุบัติเหตุร้ายแรง นอกจากจะถูกเปรียบเทียบปรับแล้ว ยังถูกสั่งพักใช้ใบอนุญาตในทันทีด้วย และหากกระทำผิดในข้อหาที่ไม่ร้ายแรง แต่มีการทำผิดซ้ำในข้อหาเดิมหลายครั้งก็จะถูกตัดคะแนนจนถูกสั่งพักใช้ใบอนุญาตได้เช่นเดียวกัน ทั้งนี้ ผู้กระทำผิดที่ถูกตัดคะแนนสามารถเข้ารับการอบรมและทดสอบเพื่อคืนคะแนนด้วยตนเองได้ปีละ 1 ครั้ง (ตามปีปฏิทิน) โดยสามารถเลือกเข้าอบรมตามหลักสูตร 2 หลักสูตร คือ หลักสูตรอบรม 2 ชั่วโมง จะได้รับคะแนนคืน 50 คะแนน และหลักสูตรอบรม 4 ชั่วโมง จะได้รับคะแนนคืน 100 คะแนน กรณีถูกสั่งพักใช้ใบอนุญาตจะต้องเข้ารับการอบรมและทดสอบหลักสูตรอบรม 4 ชั่วโมงเท่านั้น โดยสามารถแจ้งความประสงค์เข้ารับการอบรมโดยไม่เสียค่าใช้จ่าย ณ กองตรวจการขนส่งทางบก ขบ. สำนักงานขนส่งกรุงเทพมหานครพื้นที่ 1 - 4 และกลุ่มวิชาการขนส่ง สำนักงานขนส่งจังหวัดทุกจังหวัด พร้อมหลักฐานใบอนุญาตขับรถหรือบัตรประจำตัวประชาชน อย่างไรก็ตาม มาตรการตัดคะแนนที่นำมาบังคับใช้กับผู้ได้รับใบอนุญาตขับรถขนส่งและรถสาธารณะนี้ ขบ. ต้องการที่จะปรับเปลี่ยนพฤติกรรมของผู้ขับรถบรรทุก รถโดยสาร แท็กซี่ ตุ๊กตุ๊ก จักรยานยนต์รับจ้าง ให้ขับรถด้วยจิตสำนึกด้านความปลอดภัยและเป็นไปตามที่กฎหมายกำหนดอย่างเคร่งครัด ซึ่งจะนำไปสู่การปฏิบัติหน้าที่และการให้บริการรถสาธารณะด้วยความปลอดภัย ประชาชนเกิดความเชื่อมั่นต่อการขนส่งและการใช้บริการรถสาธารณะของประเทศไทยมากยิ่งขึ้น
วันอังคารที่ 1 มีนาคม 2565
ครม.เห็นชอบปรับค่าใช้จ่ายการรักษาโควิด19 ให้สอดคล้องสถานการณ์ปัจจุบัน ยัน! ไม่กระทบคุณภาพการรักษาผู้ป่วยทุกระดับอาการ
ครม.เห็นชอบปรับค่าใช้จ่ายการรักษาโควิด19 ให้สอดคล้องสถานการณ์ปัจจุบัน ยัน! ไม่กระทบคุณภาพการรักษาผู้ป่วยทุกระดับอาการ
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 1 มีนาคม 2565 ว่า ครม.เห็นชอบปรับหลักเกณฑ์ วิธีการ และเงื่อนไขการกำหนดค่าใช้จ่ายในการดำเนินการผู้ป่วยฉุกเฉินโรคติดต่ออันตรายตามกฎหมายว่าด้วยโรคติดต่อ กรณีโรคติดเชื้อไวรัสโคโรนา 2019 หรือโรคโควิด-19 (ฉบับที่ 8) โดยมีผลบังคับใช้ตั้งแต่วันที่ 1 มีนาคม 2565 เป็นต้นไป ตามที่กระทรวงสาธารณสุขเสนอ เพื่อให้ค่าใช้จ่ายรักษาโรคโควิด-19 สอดคล้องกับสถานการณ์ปัจจุบัน เนื่องจากราคาอุปกรณ์และเวชภัณฑ์บางรายการมีราคาที่ถูกลง ทั้งนี้ การปรับอัตราค่าใช้จ่ายจะไม่ส่งผลกระทบต่อประสิทธิภาพและคุณภาพในการรักษาผู้ป่วยโควิด 19 ทุกกลุ่มระดับอาการทั้งสีเขียว สีเหลือง และสีแดง ตัวอย่างการปรับหลักเกณฑ์และเงื่อนไขมีดังนี้
1. ปรับปรุงหลักเกณฑ์โดยให้สถานพยาบาลได้รับค่าใช้จ่ายที่เกิดขึ้นตามระดับกลุ่มอาการของผู้ป่วย นับแต่รับหรือส่งต่อผู้ป่วยไปยังสถานพยาบาลอื่นตามบัญชีและอัตราค่าใช้จ่ายแนบท้ายหลักเกณฑ์ฯ ฉบับนี้ และกำหนดให้ผู้ป่วยหรือญาติผู้ป่วยที่ปฏิเสธไม่ขอให้ส่งต่อ หรือกรณีผู้ป่วยหรือญาติผู้ป่วย ประสงค์จะไปรับการรักษาที่สถานพยาบาลอื่น ผู้ป่วยต้องรับผิดชอบค่าใช้จ่ายที่เกิดขึ้นเอง
2. การตรวจคัดกรองด้วยวิธี Real time PCR แบ่งเป็น 1) กรณี 2 ยีนส์ (เหมาจ่าย) ปรับลดเหลือ 900 บาท จากเดิม 1,300 บาท 2) กรณี 3 ยีนส์ (เหมาจ่าย) ปรับลดเหลือ 1,100 บาท จากเดิม 1,500 บาท
3. การตรวจคัดกรองด้วย ATK แบ่งเป็น 1) ATK วิธี Chromatographic immunoassay จ่ายตามจริงไม่เกิน 250 บาท/ครั้ง (จากเดิม 300บาท/ครั้ง) 2) ATK วิธี FIA จ่ายตามจริงไม่เกิน 350 บาท/ครั้ง (จากเดิม 400บาท/ครั้ง)
4. ปรับปรุงรายการและอัตราค่าบริการเหมาจ่ายสำหรับผู้ป่วยโควิด19 กลุ่มสีเขียว กรณี HI CI Hotel Isolation Hospitel โรงพยาบาล โรงพยาบาลสนาม ให้เบิกได้เฉพาะค่ายาพื้นฐาน ค่าบริการพยาบาลทั่วไป ค่าติดตามอาการ ค่าให้คำปรึกษาของแพทย์ ค่า PPE ค่าอุปกรณ์ทางการแพทย์ ค่าอาหาร 3 มื้อ รวมถึงค่าที่พักเฉพาะกรณี HI Hospitel โรงพยาบาล และโรงพยาบาลสนาม หากรักษาตั้งแต่วันที่ 1-6 วัน เหมาจ่าย 6,000 บาท กรณีรักษา 7 วันขึ้นไป เหมาจ่าย 12,000 บาท
5. ยา Favipiravir และ ยา Remdesivir ให้เบิกจ่ายจากกระทรวงสาธารณสุขโดยตรง
วันพุธที่ 17 พฤศจิกายน 2564
กรมทางหลวงชนบท รายงานสถานการณ์สายทางที่ได้รับผลกระทบจากอุทกภัยในพื้นที่ 8 จังหวัดประจำวันที่ 17 พฤศจิกายน 2564 เวลา 08.30 น. สัญจรผ่านได้ 16 สายทาง ไม่สามารถสัญจรผ่านได้ 7 สายทาง
กรมทางหลวงชนบท (ทช.) กระทรวงคมนาคม โดยสำนักบำรุงทาง รายงานถึงสถานการณ์อุทกภัยประจำวันที่ 17 พฤศจิกายน 2564 เวลา 08.30 น. ว่ามีถนนทางหลวงชนบทที่ประสบอุทกภัยในพื้นที่ 8 จังหวัด รวม 23 สายทาง สัญจรผ่านได้ 16 สายทาง และไม่สามารถสัญจรผ่านได้ 7 สายทาง
กรมทางหลวงชนบท (ทช.) กระทรวงคมนาคม โดยสำนักบำรุงทาง รายงานถึงสถานการณ์อุทกภัยประจำวันที่ 17 พฤศจิกายน 2564 เวลา 08.30 น. ว่า มีถนนทางหลวงชนบทที่ประสบอุทกภัยในพื้นที่ 8 จังหวัด ได้แก่ ชัยภูมิ สุรินทร์ บุรีรัมย์ มหาสารคาม ร้อยเอ็ด พระนครศรีอยุธยา สุพรรณบุรี และนครปฐม รวม 23 สายทาง สามารถสัญจรผ่านได้ 16 สายทาง และไม่สามารถสัญจรผ่านได้ 7 สายทาง แบ่งเป็น น้ำท่วมสูง 6 สายทาง (6 แห่ง) ทางขาด โครงสร้างทางชำรุด กัดเซาะ 1 สายทาง (1 แห่ง) รายละเอียดดังนี้
1. สายทาง ชย.024 สะพานข้ามแม่น้ำชี ท่านกโง่ อำเภอคอนสวรรค์ จังหวัดชัยภูมิ เส้นทางขาด (ช่วง กม. ที่ 2+000 - 3+600)
2. สายทาง สร.021 ถนนเชิงลาดสะพานมิตรภาพสระขุด อำเภอชุมพลบุรี จังหวัดสุรินทร์ น้ำท่วมสูง 40 เซนติเมตร (ช่วง กม. ที่ 1+200 - 3+400)
3. สายทาง สร.022 สะพานมิตรภาพบะ - หนองเรือ อำเภอท่าตูม และชุมพลบุรี จังหวัดสุรินทร์ น้ำท่วมสูง 50 เซนติเมตร (ช่วง กม. ที่ 3+150 - 4+000)
4. สายทาง รอ.033 ถนนเชิงลาดสะพานข้ามลำน้ำชี สะพานคุยโพธิ์ - หนองแก่ง อำเภอโพธิ์ชัย จังหวัดร้อยเอ็ด น้ำท่วมสูง 80 เซนติเมตร (ช่วง กม. ที่ 2+050 - 3+500)
5. สายทาง อย.5034 แยกทางหลวงชนบท อย.3006 (กม. ที่ 0+900) - บ้านดอนทอง อำเภอลาดบัวหลวง และเสนา จังหวัดพระนครศรีอยุธยา น้ำท่วมสูง 40 เซนติเมตร (ช่วง กม. ที่ 3+575 - 6+550)
6. สายทาง อย.3049 แยก ทล.340 (กม. ที่ 55+900) - บ้านบางตาเถร อำเภอลาดบัวหลวง จังหวัดพระนครศรีอยุธยา น้ำท่วมสูง 40 เซนติเมตร (ช่วง กม. ที่ 5+200 - 8+530)
7. สายทาง สพ.005 สะพานบางแม่หม้าย - บางเลน อำเภอบางปลาม้า จังหวัดสุพรรณบุรี น้ำท่วมสูง 45 เซนติเมตร (ช่วง กม. ที่ 0+100 - 0+800)
ทั้งนี้ ทช. ได้ดำเนินการติดตั้งป้ายเตือน ป้ายแนะนำเส้นทางเลี่ยงบริเวณสายทางที่ได้รับผลกระทบจากอุทกภัยเรียบร้อยแล้ว พร้อมทั้งได้จัดเจ้าหน้าที่ติดตามสถานการณ์อุทกภัยอย่างใกล้ชิด เพื่อเข้าช่วยเหลือประชาชนและฟื้นฟูสายทางที่ได้รับผลกระทบอย่างเร่งด่วน ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม หากเกิดเหตุอุทกภัยบริเวณสายทาง สามารถแจ้งเหตุได้ที่สายด่วนกรมทางหลวงชนบท โทร. 1146
วันอังคารที่ 13 กรกฎาคม 2564
ก.อุต ฯ ลงพื้นที่สมุทรปราการติดตามการขนย้ายสไตรีนโมโนเมอร์ของบริษัท หมิงตี้ฯ
นายเดชา จาตุธนานันท์ ผู้ตรวจราชการกระทรวงอุตสาหกรรม ลงพื้นที่โรงงานบริษัท หมิงตี้ เคมิคอล จำกัด จังหวัดสมุทรปราการ เพื่อตรวจติดตามการขนย้ายสารสไตรีนโมโนเมอร์ ซึ่งเป็นกากอุตสาหกรรมที่ปนเปื้อนจากเหตุเพลิงไหม้ไปเผาทำลาย
เมื่อวันที่ 12 กรกฎาคม 2564 นายเดชา จาตุธนานันท์ ผู้ตรวจราชการกระทรวงอุตสาหกรรม พร้อมด้วยนางพงษ์ศิริ วรรณศรี ผู้อำนวยการกองตรวจราชการ นายอำนวย สุวรรณรักษ์ อุตสาหกรรมจังหวัดสมุทรปราการ สำนักงานปลัดกระทรวงอุตสาหกรรม นายพฤกษ์ ศิโรรัตนเศรษฐ์ ผู้อำนวยการกองบริหารจัดการกากอุตสาหกรรม กรมโรงงานอุตสาหกรรม และคณะ ลงพื้นที่โรงงานบริษัท หมิงตี้ เคมิคอล จำกัด จังหวัดสมุทรปราการ เพื่อตรวจติดตามการขนย้ายสารสไตรีนโมโนเมอร์ ซึ่งเป็นกากอุตสาหกรรมที่ปนเปื้อนจากเหตุเพลิงไหม้ไปเผาทำลาย ณ บริษัท อัคคีปราการ จำกัด (มหาชน) นิคมบางปู จังหวัดสมุทรปราการ ซึ่งห่างจากที่เกิดเหตุประมาณ 24 กม. โดยเตาเผากากอุตสาหกรรมของบริษัท อัคคีปราการเป็นเตาเผากากอุตสาหกรรมที่เป็นของเสียอันตราย ซึ่งเป็นไปตามมาตรฐานสากล มีกำลังการเผาประมาณ 200 ตัน/วัน ซึ่งเป็นการเผาด้วยห้องเผา 2 ห้องเผา โดยห้องเผาแรกเผาที่อุณหภูมิประมาณ 800 องศาเซลเซียส เมื่อของเสียเป็นไอสารอินทรีย์จะเข้าห้องเผาที่สอง ซึ่งมีอุณหภูมิประมาณ 900-1200 องศาเซลเซียส ซึ่งจะทำให้สารพิษถูกเผาจนสมบูรณ์เป็น คาร์บอนไดออกไซด์และน้ำ โดยน้ำที่ถูกเผาจะเข้าสู่ Quench tower ลดอุณหภูมิจาก 1100 องศาเซลเซียส เหลือ 200 องศาเซลเซียส แล้วจึงระบายออกสู่บรรยากาศ (มีการติดตั้ง CEMs online มาที่ศูนย์เฝ้าระวังฯ กรมโรงงานอุตสาหกรรม)
ขณะนี้กรมโรงงานอุตสาหกรรมและสำนักงานอุตสาหกรรมจังหวัดสมุทรปราการ ได้ดำเนินการอย่างเร่งด่วนเพื่อให้บริษัท อัคคีปราการ จำกัด ช่วยอำนวยความสะดวกขน styrene waste โดยรถแท็งค์ จำนวน 5 คัน และรถสำรองอีก 5 คัน โดยรถหนึ่งคันจะสูบบรรจุ waste ได้ 12-15 ลูกบาศก์เมตร เพื่อเคลื่อนย้ายจาก บริษัท หมิงตี้ฯ ถนนกิ่งแก้ว มายังนิคมอุตสาหกรรมบางปู โดยใช้เวลาประมาณ 3 ชั่วโมงในขนย้ายไปเผา ซึ่งขณะนี้ขนย้ายไปแล้วประมาณ 300 ตัน
โดยขณะที่มีการขนย้ายจะมีการป้องกันอันตรายด้วยการคลุมด้วยก๊าซไนโตรเจนซึ่งเป็นก๊าซเฉื่อยด้วย ซึ่งคาดว่าในสัปดาห์หน้าก็จะเร่งดำเนินการเผาตามกระบวนการทำงานของบริษัท อัคคีปราการฯ ต่อไป
นอกจากนี้ กองวิจัยและเตือนภัยมลพิษโรงงาน กรมโรงงานอุตสาหกรรม จะนำรถมาติดตั้งตรวจวัดคุณภาพอากาศ ใกล้ๆ กับที่ตั้งโรงงานหมินตี้ จำนวน 2 คัน เพื่อสร้างความมั่นใจให้กับประชาชนในพื้นที่และจะดำเนินการเก็บตัวอย่างน้ำเพื่อตรวจวิเคราะห์และดูการเปลี่ยนแปลงอีก 2 เดือน ตามข้อสั่งการของปลัดกระทรวงอุตสาหกรรมต่อไป
วันอังคารที่ 10 พฤษภาคม 2565
ครม.เคาะ! ค่าจ้างตามมาตรฐานฝีมือแรงงาน 3 กลุ่มอาชีพ 16  สาขา มีผล 90 วัน หลังประกาศในราชกิจจาฯ
ครม.เคาะ! ค่าจ้างตามมาตรฐานฝีมือแรงงาน 3 กลุ่มอาชีพ 16  สาขา มีผล 90 วัน หลังประกาศในราชกิจจาฯ
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 10 พฤษภาคม 2565 ว่า ครม.เห็นชอบกำหนดอัตราค่าจ้างตามมาตรฐานฝีมือ 3 กลุ่มอาชีพ 16 สาขา ตามที่กระทรวงแรงงานเสนอ ซึ่งมาตรฐานฝีมือแรงงาน เป็นข้อกำหนดทางวิชาการที่ใช้เป็นเกณฑ์วัดระดับฝีมือ ความรู้ ความสามารถและทัศนคติในการทำงานของผู้ประกอบอาชีพสาขาต่างๆ ของกรมพัฒนาฝีมือแรงงาน โดยแบ่งเกณฑ์วัดระดับฝีมือแรงงาน เป็น 3 ระดับ และมีเกณฑ์มาตรฐานฝีมือแรงงานที่แตกต่างกันในแต่ละสาขา ซึ่งผู้ที่ผ่านการทดสอบจะได้ใบรับรองผ่านการทดสอบของกรมพัฒนาฝีมือแรงงาน
การกำหนดอัตราค่าจ้างตามมาตรฐานฝีมือในครั้งนี้ มีการกำหนดเพิ่มเติมขึ้นใหม่ 1 กลุ่มสาขาอาชีพ รวม 4 สาขา โดยมีอัตราค่าจ้างตามมาตรฐานฝีมือแรงงานดังนี้
กลุ่มสาขาอาชีพช่างก่อสร้าง (กลุ่มสาขาอาชีพเดิม) รวม 5 สาขา คือ
1.สาขาช่างติดตั้งยิปซั่ม มาตรฐานฝีมือระดับ 1 ค่าจ้าง 450 บาท/วัน ระดับ 2 ค่าจ้าง 595 บาท/วัน
2.สาขาช่างเขียนแบบก่อสร้างด้วยคอมพิวเตอร์ มาตรฐานฝีมือระดับ 1 ค่าจ้าง 645 บาท/วัน
3.สาขาช่างปูกระเบื้องผนังและพื้น มาตรฐานฝีมือระดับ 1 ค่าจ้าง 450 บาท/วัน ระดับ 2 ค่าจ้าง 550 บาท/วัน ระดับ 3 ค่าจ้าง 650 บาท/วัน
4.สาขาช่างสีอาคาร มาตรฐานฝีมือระดับ 1 ค่าจ้าง 465 บาท/วัน ระดับ 2 ค่าจ้าง 600 บาท/วัน
5.สาขาช่างก่อและติดตั้งคอนกรีตมวลเบา มาตรฐานฝีมือระดับ 1 ค่าจ้าง 475 บาท/วัน ระดับ 2 ค่าจ้าง 575 บาท/วัน
กลุ่มสาขาอาชีพช่างอุตสาหกรรมศิลป์ (กลุ่มสาขาอาชีพที่กำหนดขึ้นใหม่) รวม 4 สาขา คือ
1.สาขาช่างเครื่องประดับ (รูปพรรณ) มาตรฐานฝีมือระดับ 1 ค่าจ้าง 450 บาท/วัน ระดับ 2 ค่าจ้าง 550 บาท/วัน ระดับ 3 ค่าจ้าง 650 บาท/วัน
2.สาขาช่างประกอบติดตั้งเฟอร์นิเจอร์ มาตรฐานฝีมือระดับ 1 ค่าจ้าง 430 บาท/วัน ระดับ 2 ค่าจ้าง 550 บาท/วัน
3.สาขาช่างฝีมือเครื่องประดับแนวอนุรักษ์ (เทคนิคโบราณ) มาตรฐานฝีมือระดับ 1 ค่าจ้าง 525 บาท/วัน
4.สาขาช่างเครื่องถม มาตรฐานฝีมือระดับ 1 ค่าจ้าง 625 บาท/วัน
กลุ่มสาขาอาชีพภาคบริการ (กลุ่มสาขาอาชีพเดิม) รวม 7 สาขา คือ
1.สาขานักส่งเสริมสุขภาพแบบองค์รวม ไทยสัปปายะ (หัตถบำบัด) มาตรฐานฝีมือระดับ 1 ค่าจ้าง 460 บาท/วัน ระดับ 2 ค่าจ้าง 475 บาท/วัน
2.สาขาผู้ประกอบขนมอบ มาตรฐานฝีมือระดับ 1 ค่าจ้าง 400 บาท/วัน ระดับ 2 ค่าจ้าง 505 บาท/วัน
3.สาขาพนักงานต้อนรับส่วนหน้า มาตรฐานฝีมือระดับ 1 ค่าจ้าง 440 บาท/วัน ระดับ 2 ค่าจ้าง 565 บาท/วัน
4.สาขาพนักงานแผนกบริการอาหารและเครื่องดื่มในธุรกิจโรงแรมและภัตตาคาร มาตรฐานฝีมือระดับ 1 ค่าจ้าง 440 บาท/วัน
5.สาขาช่างแต่งผมสตรี มาตรฐานฝีมือระดับ 1 ค่าจ้าง 440 บาท/วัน ระดับ 2 ค่าจ้าง 510 บาท/วัน ระดับ 3 ค่าจ้าง 650 บาท/วัน
6.สาขาช่างแต่งผมบุรุษ มาตรฐานฝีมือระดับ 1 ค่าจ้าง 430 บาท/วัน ระดับ 2 ค่าจ้าง 500 บาท/วัน ระดับ 3 ค่าจ้าง 630 บาท/วัน
7.สาขาการดูแลผู้สูงอายุ มาตรฐานฝีมือระดับ 1 ค่าจ้าง 500 บาท/วัน
ทั้งนี้ อัตราค่าจ้างตามมาตรฐานฝีมือแรงงานจะมีผลใช้บังคับ 90 วัน หลังจากวันที่ประกาศในราชกิจจานุเบกษา
วันพุธที่ 22 มิถุนายน 2565
รัฐมนตรีว่าการกระทรวงยุติธรรม เผยกรมคุ้มครองสิทธิ เตรียมเยียวยานักปั่นถูกกระแทกล้ม
รัฐมนตรีว่าการกระทรวงยุติธรรม เผยกรมคุ้มครองสิทธิ เตรียมเยียวยานักปั่นถูกกระแทกล้ม ชวนผู้เสียหายรับสิทธิ ไม่ว่าจะคดีเล็กหรือใหญ่พร้อมช่วยเหลือทุกคน
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวถึงกรณีที่นักปั่นจักรยานจากชลบุรี ถูกผู้แข่งขันกระแทกจนล้มก่อนเข้าเส้นชัย ในการแข่งจักรยาน Bike 4 All ที่บึงสีไฟ จ.พิจิตร ว่า สำนักงานยุติธรรมจังหวัดชลบุรี ได้ลงพื้นที่ พบกับนายจักรพัชร วรศิริ หรือเตอร์ ผู้เสียหาย ทราบว่าได้เข้าแจ้งความที่สภ.เสม็ด จ.ชลบุรี เพื่อดำเนินคดีกับนายณัฐพล บำรุงรักษ์ คู่กรณี เนื่องจากการกระทำของนายณัฐพล ได้ก่อให้เกิดความเสียหาย เฟรมจักรยานบุบ ล้อหน้าแตก แกนล้อ มือเปลี่ยนเกียร์มีรอยถลอก และหลังเกิดเหตุนายณัฐพลก็ยังไม่ติดต่อมา โดยค่าเสียหายเฉพาะล้อรถจักรยานราคากว่า 5 หมื่นบาท ส่วนค่ารักษาพยาบาลอีกส่วนหนึ่ง โดยทางตำรวจส่งเรื่องประสานไปยัง สภ.เมืองพิจิตร เพื่อดำเนินการตามกฎหมาย
นายสมศักดิ์ กล่าวว่า กรมคุ้มครองสิทธิและเสรีภาพ ได้พิจารณาแล้วเห็นว่าผู้บาดเจ็บไม่มีส่วนร่วมในการกระทำความผิดดังกล่าว และได้แจ้งความดำเนินคดี ซึ่งผู้บาดเจ็บมีสิทธิได้รับค่าตอบแทนผู้เสียหายในคดีอาญา ตามพ.ร.บ.ค่าตอบแทนผู้เสียหาย และค่าทดแทนและค่าใช้จ่ายแก่จำเลยในคดีอาญา คือ ค่ารักษาพยาบาลไม่เกิน 40,000 บาท ค่าฟื้นฟูสมรรถภาพร่างกายและจิตใจไม่เกิน 20,000 บาท ค่าขาดประโยชน์ทำมาหาได้ตามจำนวนวันที่พักรักษาตัวตามค่าแรงขั้นต่ำจ.ชลบุรี วันละ 336 บาท และค่าตอบแทนความเสียหายอื่นไม่เกิน 50,000 บาท โดยเจ้าหน้าได้แจ้งขั้นตอนการขอรับค่าตอบแทนเรียบร้อยแล้ว ซึ่งเบื้องต้น นายจักรพัชร มีค่ารักษาพยาบาลไปแล้ว 5,700 บาท
"กระทรวงยุติธรรม มีเงินช่วยเหลือในส่วนนี้ให้กับผู้เสียหายทุกคน ไม่ว่าจะคดีเล็กหรือคดีใหญ่ ผู้เสียหายสามารถเข้ารับสิทธิ์ได้ที่กรมคุ้มครองสิทธิและเสรีภาพ กระทรวงยุติธรรม หรือที่สำนักงานยุติธรรมจังหวัดทั่วประเทศ หรือโทร 1111 กด 77 เรายินดีที่จะให้ความช่วยเหลือทุกคน"นายสมศักดิ์ กล่าว
วันอาทิตย์ที่ 7 สิงหาคม 2565
ประกันสังคม คืนเงินลดอัตราสมทบ ม.40 ให้ผู้ที่จ่ายเต็ม เริ่ม 8 ส.ค.นี้
ประกันสังคม คืนเงินลดอัตราสมทบ ม.40 ให้ผู้ที่จ่ายเต็ม เริ่ม 8 ส.ค.นี้
วันที่ 7 ส.ค. 2565 น.ส.ไตรศุลี ไตรสรณกุล รองโฆษกประจําสํานักนายกรัฐมนตรี กล่าวว่า สำนักงานประกันสังคม กระทรวงแรงงาน เตรียมคืนเงินกรณีลดอัตราเงินสมทบ สำหรับผู้ประกันตนมาตรา 40 ที่ชำระเงินสมทบเต็มจำนวน งวดเดือน ส.ค. 2564 - ม.ค. 2565 และ งวดเดือน ก.พ. - ก.ค. 2565 โดยผู้ประกันตนจะได้รับเงินคืนในส่วนที่ชำระเกิน ผ่านบัญชีพร้อมเพย์ที่ผูกกับเลขประจำตัวประชาชน โดยมีกำหนดวันโอนดังนี้
ผู้ที่ผูกบัญชีก่อนวันที่ 1 ส.ค. 2565 จะได้รับการคืนเงินผ่านบัญชีพร้อมเพย์ ระหว่างวันที่ 8-11 ส.ค. 2565
ผู้ที่ผูกบัญชีก่อน 8 ก.ย. 2565 จะได้รับการคืนเงินผ่านบัญชีพร้อมเพย์ ระหว่างวันที่ 14-16 ก.ย. 2565
น.ส.ไตรศุลี กล่าวว่า สำหรับผู้ประกันตนมาตรา 40 ที่ยังไม่มีบัญชีธนาคารที่ผูกพร้อมเพย์กับเลขประจำตัวประชาชน สามารถดาวน์โหลดแบบฟอร์ม (สปส.1-40/7) ได้ที่เว็บไซต์ www.sso.go.th หรือขอรับได้ที่สำนักงานประกันสังคมทุกแห่งทั่วประเทศ
ทั้งนี้ การคืนเงินกรณีลดอัตราเงินสมทบดังกล่าว สืบเนื่องจากมติคณะรัฐมนตรี(ครม.) เห็นชอบลดอัตราเงินสมทบประกันสังคมของผู้ประกันตนตามมาตรา 40 เพื่อบรรเทาความเดือดร้อนผู้ประกันตน ซึ่งเป็นแรงงานนอกระบบ ผู้ประกอบอาชีพอิสระ ที่ได้รับผลกระทบจากสถานการณ์โควิด-19 ให้เหลือร้อยละ 60 ของเงินสมทบ (เดิม) เป็นระยะเวลา 6 เดือน ส.ค. 2564 - ม.ค. 2565 และต่อเนื่องอีก 6 เดือน ก.พ.- ก.ค. 2565
วันอาทิตย์ที่ 22 สิงหาคม 2564
ขยายมาตรการช่วยแรงงานและผู้ประกอบการพื้นที่สีแดงเข้ม
วันจันทร์ที่ 9 สิงหาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลเห็นชอบขยายขอบเขตมาตรการบรรเทาผลกระทบและให้ความช่วยเหลือกลุ่มแรงงาน และผู้ประกอบการในกิจการ 9 ประเภท ที่อยู่ในพื้นที่ควบคุมสูงสุดและเข้มงวด จาก 13 จังหวัดเป็น 29 จังหวัด พร้อมปรับกรอบวงเงินจาก 30,000 ล้านบาท เป็น 60,000 ล้านบาท ครอบคลุมแรงงานและผู้ประกอบการทั้งในและนอกระบบ ผู้ประกอบการในระบบถุงเงินภายใต้โครงการคนละครึ่งและโครงการเราชนะที่ผ่านการคัดกรองและไม่ถูกตัดสิทธิ์ จำนวน 5 กลุ่ม ตลอดจนผู้ประกันตนตาม ม.39 ภาคสมัครใจและมาตรการ 40 ผู้ประกอบอาชีพอิสระ หรือค้าขาย เป็นต้น โดยผู้ที่อยู่ในพื้นที่ 13 จังหวัดเดิม จะได้รับความช่วยเหลือ 2 เดือน คือ เดือนก.ค.-ส.ค. ส่วน 16 จังหวัดเพิ่มเติมจะได้รับความช่วยเหลือ 1 เดือน คือ เดือน ส.ค.2564
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันจันทร์ที่ 15 สิงหาคม 2565
เสริมแกร่ง! อาเซียนหนุน “ผู้ประกอบการสตรี” ขับเคลื่อนเศรษฐกิจภูมิภาค เตรียมลงนามปฏิญญาในการประชุมสุดยอดผู้นำอาเซียน พ.ย. 65
.....
ที่ประชุม ครม. (9 ส.ค. 65) เห็นชอบร่างปฏิญญาว่าด้วยการสร้างอนาคตที่ยั่งยืน ครอบคลุม และยืดหยุ่น ในการส่งเสริมผู้ประกอบการสตรีในภูมิภาคอาเซียน โดยส่งเสริมพลังทางเศรษฐกิจ พัฒนาผู้ประกอบการสตรี สร้างระบบและสิ่งแวดล้อมที่เอื้อต่อการเสริมศักยภาพ เสริมสร้างองค์ความรู้ ทักษะ ตลอดจนให้ความสำคัญแก่สตรีในการขับเคลื่อนเศรษฐกิจ โดยประกันสิทธิในการเข้าถึงการศึกษา การฝึกอบรม การเป็นผู้นำ และบริการด้านการเงินอย่างเท่าเทียม
.
แนวทางดำเนินการของประเทศสมาชิกอาเซียน เช่น กำหนดอุปสรรคเชิงโครงสร้างที่สตรีต้องเผชิญ เสริมสร้างนโยบายและกฎหมายสนับสนุนการพัฒนาความเป็นผู้ประกอบการสตรี ส่งเสริมการลงทุนในธุรกิจที่สตรีเป็นเจ้าของ ให้คุณค่างานการดูแลที่ไม่ได้รับค่าจ้างและงานในครัวเรือนของสตรี โดยสมาชิกอาเซียนจะรับรองร่างปฏิญญานี้ในการประชุมสุดยอดผู้นำอาเซียน ครั้งที่ 11 เดือน พ.ย. 65 ณ กรุงพนมเปญ ประเทศกัมพูชา
.
อ่านเพิ่มเติม คลิก >>https://www.thaigov.go.th/news/contents/details/57847
#ไทยคู่ฟ้า#ร่วมต้านโควิด19
-------------------
วันพุธที่ 23 มิถุนายน 2564
ลดต้น ลดดอก ! ช่วยลูกหนี้ กยศ. สู้ภัยโควิด-19
....
การระบาดของโรคโควิด-19 ส่งผลกระทบต่อทุกภาคส่วน ปีนี้กองทุนเงินให้กู้ยืมเพื่อการศึกษา หรือ กยศ. จึงเตรียมวงเงินไว้รองรับนักเรียนนักศึกษาที่ต้องการความช่วยเหลือถึง 3.8 หมื่นล้านบาท พร้อมเพิ่มความสะดวกในการเข้าถึงให้ด้วยการ ยกเลิกการกำหนดให้มีผู้ค้ำประกัน ในสัญญาเงินกู้
.
ส่วน มาตรการช่วยเหลือ ลูกหนี้ กยศ. มีดังนี้
1. ผู้ที่ไม่เคยผิดนัดชำระ ลดดอกเบี้ยให้เหลือ 0.01% ต่อปี
2. ผู้ที่ชำระหนี้ปิดบัญชี ลดเบี้ยปรับให้ 100%
3. ผู้ชำระหนี้ค้างทั้งหมด ลดเบี้ยปรับให้ 80%
4. ผู้ไม่เคยผิดนัดชำระ และจ่ายปิดบัญชีในคราวเดียว ลดเงินต้นให้ 5%
5. ผู้ที่ไม่สามารถชำระหนี้ได้ตามกำหนด ลดอัตราการคิดเบี้ยปรับเหลือ 0.5%
ทั้งหมดนี้ มีผลถึง 31 ธ.ค.64
.
สำหรับผู้กู้ที่ผิดนัดชำระ ปี 2563 และ 2564 จะชะลอการฟ้องคดีไปถึง 31 มี.ค.65 ยกเว้น คดีที่ขาดอายุความในปีนี้ พร้อมงดการขายทอดตลาด
.
กรณีถูกบังคับคดีจนถึงสิ้นปีนี้ จะงดการขายทอดตลาด
.
ผู้กู้ยืมเงินที่มีบัตรสวัสดิการแห่งรัฐ จะได้รับการพักชำระหนี้ 2 ปี
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 17 กุมภาพันธ์ 2565
PM concerned over wellbeing of medical workers following COVID-19 infection of 156 medical workers on Feb 16
PM concerned over wellbeing of medical workers following COVID-19 infection of 156 medical workers on Feb 16
February 17, 2022, Government Spokesperson Thanakorn Wangboonkongchana disclosed that Prime Minister and Defense Minister Gen. Prayut Chan-o-cha expressed concern over the wellbeing of medical workers, following a report on the COVID-19 infection of 156 medical workers on February 16, which is the highest number for a day since the start of the COVID-19 pandemic. He urged the doctors and medical staffs to take good care of themselves, especially when on duty, as they are very crucial to the country’s public healthcare system. The people are also called on to rush in receiving the 3rd and 4th shots of vaccine to ensure that they are well-immune against serious symptoms and fatality.
With an increasing number of newly-infected cases, the Prime Minister instructed Ministry of Public Health and concerned agencies to closely monitor both domestic and global COVID-19 situation, especially in communities and schools. Covid Free Setting and Universal Prevention measures must be strictly complied with, and vaccination must be expedited to cover people of all groups, including students of all ages, and ensure herd immunity. Thailand is also aware of and has closely followed up on the first ‘Deltacron’ cases in the United Kingdom, which is the COVID strain that combines Delta and Omicron. The Prime Minister remains confident that Thai public healthcare system and measures are strong and effective enough to also handle the new COVID-19 variant.
On February 17, 2022, a total of 17,349 new confirmed cases is reported, among which 17,104 were found domestically, and 245 from overseas traveling. The total of 22 deaths and 11,561 recoveries were reported with 144,061 active cases. From January 1, 2022, cumulative number of cases are 432,976, and cumulative number of recoveries, 321,318. Cumulative number of vaccinations across the country from February 28, 2021 to February 16, 2022 is 120,771,687 doses (1st shot: 52,909,389 persons, 2nd shot: 49,314,385 persons, 3rd shot: 17,100,586 persons, and 4th shot: 1,387,327 persons).
วันจันทร์ที่ 20 กันยายน 2564
กรมทางหลวงชนบท เริ่มสร้างสะพานข้ามแม่น้ำแควน้อย เชื่อมโครงข่ายคมนาคม เสริมการท่องเที่ยวในจังหวัดกาญจนบุรี คาดแล้วเสร็จปลายปี 2566
กรมทางหลวงชนบท (ทช.) กระทรวงคมนาคม เริ่มดำเนินโครงการก่อสร้างสะพานข้ามแม่น้ำแควน้อย ตำบลท่าเสา ตำบลวังกระแจะ อำเภอไทรโยค จังหวัดกาญจนบุรี เชื่อมต่อระบบโครงข่ายทางและสะพานระหว่างตำบล อำเภอ ให้มีความต่อเนื่อง เพื่อยกระดับมาตรฐานการคมนาคมทางบก
กรมทางหลวงชนบท (ทช.) กระทรวงคมนาคม เริ่มดำเนินโครงการก่อสร้างสะพานข้ามแม่น้ำแควน้อย ตำบลท่าเสา ตำบลวังกระแจะ อำเภอไทรโยค จังหวัดกาญจนบุรี เชื่อมต่อระบบโครงข่ายทางและสะพานระหว่างตำบล อำเภอ ให้มีความต่อเนื่อง เพื่อยกระดับมาตรฐานการคมนาคมทางบก ส่งเสริมเศรษฐกิจการท่องเที่ยว ให้ประชาชนสามารถเดินทางได้อย่างสะดวกรวดเร็วปลอดภัย สอดรับกับนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม
ทช. โดยสำนักก่อสร้างสะพาน ให้รายละเอียดว่า ได้ดำเนินโครงการก่อสร้างสะพานข้ามแม่น้ำแควน้อย โดยมีจุดเริ่มต้นโครงการที่บริเวณบ้านช่องแคบ หมู่ 1 ตำบลท่าเสา และมีจุดสิ้นสุดโครงการที่บริเวณบ้านเขาช้าง หมู่ 1 ตำบลวังกระแจะ อำเภอไทรโยค จังหวัดกาญจนบุรี ซึ่งจะก่อสร้างเป็นสะพานคอนกรีตเสริมเหล็ก ความยาว 325 เมตร กว้าง 8 เมตร มีทางเท้ากว้างข้างละ 1 เมตร พร้อมก่อสร้างถนนผิวจราจรแบบแอสฟัลท์ติกคอนกรีตต่อเชื่อมทั้งสองฝั่ง ความยาวรวม 2,250 เมตร ปัจจุบันได้เริ่มเข้าพื้นที่เพื่อดำเนินการก่อสร้างสะพานดังกล่าวแล้ว คาดว่าจะก่อสร้างแล้วเสร็จประมาณเดือนกันยายน 2566 โดยใช้งบประมาณในการก่อสร้าง 99.140 ล้านบาท เมื่อก่อสร้างแล้วเสร็จ นอกจากจะช่วยพัฒนาโครงข่ายสะพานในเขตชุมชน เชื่อมการเดินทางของทั้ง 2 ตำบลแล้ว ยังช่วยยกระดับคุณภาพชีวิตให้ประชาชนสัญจรและขนส่งพืชผลทางการเกษตรได้อย่างสะดวกรวดเร็วปลอดภัย ประหยัดค่าใช้จ่ายในการเดินทาง รวมถึงเป็นการส่งเสริมเศรษฐกิจการท่องเที่ยวในพื้นที่ได้อีกด้วย
ทั้งนี้ ในเบื้องต้น ทช. ได้ร่วมประชุมกับประชาชนในพื้นที่ เพื่อนำเสนอแนวทางในการดำเนินโครงการ เมื่อเดือนกรกฎาคม 2564 ที่ผ่านมา และในอนาคตจะมีการจัดประชุมการมีส่วนร่วมภาคประชาชน เพื่อรับฟังข้อเสนอแนะเพิ่มเติม เพื่อให้การดำเนินโครงการฯ สอดคล้องกับความต้องการของประชาชนในพื้นที่ให้มากที่สุดต่อไป
วันเสาร์ที่ 26 กุมภาพันธ์ 2565
“รองโฆษกรัฐบาล”แนะ ผู้ประกันตน ม.40จ่ายสมทบจำนวนเต็ม รักษาสิทธิ เดือนก.พ.นี้ แจง สปส.เร่งดำเนินการปรับลดตามมติครม. ยืนยันคืนส่วนต่างให้
“รองโฆษกรัฐบาล”แนะ ผู้ประกันตน ม.40จ่ายสมทบจำนวนเต็ม รักษาสิทธิ เดือนก.พ.นี้ แจง สปส.เร่งดำเนินการปรับลดตามมติครม. ยืนยันคืนส่วนต่างให้
วันนี้(26ก.พ.65)น.ส.รัชดาธนาดิเรกรองโฆษกประจำสำนักนายกรัฐมนตรีกล่าวชี้แจงกรณีที่มีเสียงร้องเรียนจากประชาชนเรื่องการจ่ายเงินสมทบของผู้ประกันตนมาตรา40ซึ่งเป็นผู้ประกอบอาชีพอิสระที่พบว่ายังไม่ปรับลดการจ่ายเงินสมทบลงร้อยละ40ตามที่คณะรัฐมนตรี(ครม.)ได้มีมติให้ปรับลดตั้งแต่เดือนก.พ.-ก.ค.2565ว่าขณะนี้สำนักงานประกันสังคม(สปส.)อยู่ระหว่างการดำเนินการเพื่อให้มีผลตามมติครม.โดยเร็วที่สุดจึงขอให้ผู้ประกันตนตามมาตรา40จ่ายเงินสมทบในเดือนก.พ.นี้ในจำนวนเต็มของแต่ละทางเลือกไม่ว่าจะเป็นทางเลือกที่1จ่าย70บาททางเลือกที่2จ่าย100บาทและทางเลือกที่3จ่าย300บาทเพื่อรักษาสิทธิตามเกณฑ์การรับสิทธิประโยชน์ซึ่งคุ้มครองกรณีประสบอันตรายหรือเจ็บป่วยทุพพลภาพเสียชีวิตชราภาพได้รับเงินก้อนพร้อมดอกผลสงเคราะห์บุตรได้รับเงินรายเดือนตั้งแต่แรกเกิดถึง6ขวบสำหรับส่วนต่างของเงินสมทบทางสปส.จะเร่งจัดระบบเพื่อดำเนินการคืนเงินในส่วนนี้ให้ผู้ประกันตนต่อไป
——————-
วันอังคารที่ 19 เมษายน 2565
ปลัดกอบชัยฯ เป็นประธานการประชุมคณะกรรมการจัดงานรางวัลอุตสาหกรรม ประจำปี พ.ศ. 2565
นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานการประชุมคณะกรรมการจัดงานรางวัลอุตสาหกรรม ประจำปี พ.ศ. 2565
ปลัดกอบชัยฯ เป็นประธานการประชุมคณะกรรมการจัดงานรางวัลอุตสาหกรรม ประจำปี พ.ศ. 2565
วันนี้ (19 เมษายน 2565) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานการประชุมคณะกรรมการจัดงานรางวัลอุตสาหกรรม ประจำปี พ.ศ. 2565 ครั้งที่ 1/2565 เพื่อติดตามความก้าวหน้า ในการพิจารณาคัดเลือกอุตสาหกรรมยอดเยี่ยม อุตสาหกรรมดีเด่นและอุตสาหกรรมขนาดกลางและขนาดย่อมดีเด่นประจำปี 2565 โดยมี นายจุลพงษ์ ทวีศรี รองปลัดกระทรวงอุตสาหกรรม นายบรรจง สุกรีฑา เลขาธิการสำนักงานมาตรฐานผลิตภัณฑ์อุตสาหกรรม คณะกรรมการและผู้ที่เกี่ยวข้องเข้าร่วมประชุม ณ ห้องประชุม อก.1 อาคารสำนักงานปลัดกระทรวงอุตสาหกรรม
#กระทรวงอุตสาหกรรม
#รางวัลอุตสาหกรรม
วันศุกร์ที่ 5 สิงหาคม 2565
โครงการพัฒนาอาชีพเสริมรายได้ให้ชุมชนดีพร้อม
วันศุกร์ที่ 5 สิงหาคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลฟื้นฟูเศรษฐกิจให้คนในชุมชนที่ได้รับผลกระทบจากโรคโควิด-19 โดยเห็นชอบหลักการโครงการพัฒนาอาชีพเสริมเพิ่มรายได้ให้ชุมชนดีพร้อม กรอบวงเงิน 1,249 ล้านบาท เพื่อจัดกิจกรรมพัฒนาทักษะอาชีพ 4 หลักสูตร ได้แก่ หลักสูตรพัฒนาทักษะอาชีพพื้นฐานด้านการผลิต เช่น กลุ่มอาชีพการทำของใช้ในครัวเรือน หลักสูตรพัฒนาทักษะอาชีพด้านบริการ เช่น กลุ่มอาชีพช่าง หลักสูตรพัฒนาความรู้ด้านผลิตภัณฑ์และบรรจุภัณฑ์เพื่อสร้างมูลค่าเพิ่ม และหลักสูตรพัฒนาทักษะที่จำเป็นต่อการประกอบธุรกิจ เช่น การทำแผนธุรกิจ บัญชี การตลาด ระยะเวลาดำเนินการ 3 เดือน คือ ก.ค.-ก.ย.2565 คาดว่ามีผู้ได้รับประโยชน์กว่า 700,000 คน จากชุมชน 400 พื้นที่ทั่วประเทศ สร้างมูลค่าทางเศรษฐกิจไม่น้อยกว่า 12,490 ล้านบาท
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันจันทร์ที่ 25 ตุลาคม 2564
ออมสินชวนออม เนื่องในวันออมแห่งชาติ
ธนาคารออมสิน ร่วมรณรงค์และส่งเสริมการออมเนื่องวันออมแห่งชาติ วันที่ 31 ตุลาคม 2564 โดยเชิญชวนประชาชนคนไทย ฝากเงินตั้งแต่ 500 บาทขึ้นไป พร้อมรับกระปุกออมสินวันออมแห่งชาติประจำปี 2564 เป็นที่ระลึกและไปออมต่อ
ธนาคารออมสิน ร่วมรณรงค์และส่งเสริมการออมเนื่องวันออมแห่งชาติ วันที่ 31 ตุลาคม 2564 โดยเชิญชวนประชาชนคนไทย ฝากเงินตั้งแต่ 500 บาทขึ้นไป พร้อมรับกระปุกออมสินวันออมแห่งชาติประจำปี 2564 เป็นที่ระลึกและไปออมต่อ แต่เนื่องจากยังอยู่ในช่วงสถานการณ์โควิด ดังนั้นเพื่อให้เป็นไปตามมาตรการเว้นระยะห่างทางสังคม และลดความแออัดในสาขาของธนาคาร ธนาคารจึงได้เปิดให้ลงทะเบียนฝากเงินล่วงหน้า ผ่านช่องทางออนไลน์ 2 ช่องทาง คือ LINE Official : GSB Society และเว็บไซต์ธนาคารออมสิน www.gsb.or.th ตั้งแต่วันที่ 20 – 28 ต.ค. 2564 (ของแจกมีจำนวนจำกัด) โดยผู้ที่จองสิทธิสำเร็จจะได้รับ SMS ยืนยันให้ไปติดต่อฝากเงิน ณ สาขาธนาคารออมสิน ตามรอบวันและเวลาที่แจ้งความประสงค์ไว้ในการลงทะเบียน ได้ตั้งแต่วันที่ 29 ต.ค. – 2 พ.ย. 2564 กรณีฝากเงินที่เครื่องฝากเงินอัตโนมัติ(ADM) หรือ MyMo รับกระปุกออมสินได้ถึงวันที่ 30 พ.ย. 2564
วันศุกร์ที่ 3 กันยายน 2564
กระทรวงยุติธรรม พัฒนาความรู้และส่งเสริมคุณธรรมแก่บุคลากรในงานยุติธรรม
กระทรวงยุติธรรม ประชุมคณะอนุกรรมการพัฒนาความรู้และส่งเสริมคุณธรรมแก่บุคลากรในงานยุติธรรม ครั้งที่ ๒/๒๕๖๔ ผ่านระบบการประชุมทางไกล (Video Conference)
ในวันพฤหัสบดีที่ ๒ กันยายน ๒๕๖๔ เวลา ๑๓.๓๐ น. ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม เป็นประธานการประชุมคณะอนุกรรมการพัฒนาความรู้และส่งเสริมคุณธรรมแก่บุคลากรในงานยุติธรรม ครั้งที่ ๒/๒๕๖๔ ผ่านระบบการประชุมทางไกล (Video Conference) โดยมีพันตำรวจโท พงษ์ธร ธัญญสิริ ผู้อำนวยการสำนักงานกิจการยุติธรรม พร้อมด้วยนางสาวสุพรรณี ประเสริฐทองกร และนายชัยวัฒน์ ร่างเล็ก รองผู้อำนวยการสำนักงานกิจการยุติธรรม เข้าร่วม เพื่อพิจารณาในประเด็นการจัดทําเนื้อหาในหัวข้อวิชาที่เป็นองค์ความรู้ด้านกระบวนการยุติธรรม ตามมติคณะรัฐมนตรีเมื่อวันที่ ๔ มกราคม ๒๕๖๐
โดยที่ประชุมมีมติเห็นชอบกรอบเนื้อหาวิชาทั้ง ๒ หัวข้อวิชา ได้เเก่ ๑) วิชา กระบวนการยุติธรรมและกฎหมายในชีวิตประจําวัน ๒) วิชา หลักสิทธิมนุษยชน คุณธรรมจริยธรรม และหลักธรรมาภิบาล และมอบหมายให้สำนักงานกิจการยุติธรรม ประสานความร่วมมือกับสำนักงานปลัดกระทรวงการอุดมศึกษา วิทยาศาสตร์ วิจัย และนวัตกรรม ตามเเผนการบรรจุหลักสูตรการเรียนการสอนระดับอุดมศึกษาในหัวข้อวิชาตามมติ ครม.
นอกจากนี้ ให้สำนักงานกิจการยุติธรรม ดำเนินการจัดทำเเผนปฏิบัติการเพื่อเผยแพร่ความรู้ความเข้าใจเกี่ยวกับงานด้านกฎหมายและกระบวนการยุติธรรมสำหรับเยาวชน นักเรียน และประชาชนทั่วไป เพื่อนำไปประยุกต์ใช้ในชีวิตประจำวันได้อย่างถูกต้องตามมติ ครม. ต่อไป
วันอาทิตย์ที่ 24 เมษายน 2565
เปิดศักราชใหม่อีสานเกตเวย์ ส่งออกสินค้าเกษตรด้วยรถไฟ “ลาว-จีน”
เปิดศักราชใหม่อีสานเกตเวย์ ส่งออกสินค้าเกษตรด้วยรถไฟ “ลาว-จีน” “รัฐมนตรีเฉลิมชัย” เร่งสร้างรายได้เข้าประเทศ ประกาศความสำเร็จส่งออกทุเรียนไทยล็อตใหญ่โดยรถไฟถึงจีนแล้ววันนี้เป็นขบวนแรก “อลงกรณ์” เผยร่นเวลาการขนส่งเหลือวันครึ่ง ผู้ส่งออกสนใจคึกคัก
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ในฐานะประธานคณะกรรมการพัฒนาและบริหารจัดการผลไม้(Fruit Board ) เปิดเผยวันนี้ (24 เม.ย.) ว่าขอแสดงความชื่นชมต่อความสำเร็จในการส่งออกทุเรียนไทยล็อตใหญ่ที่สุด 500 ตัน 27 ตู้คอนเทนเนอร์ของฤดูกาลผลิตผลไม้ปี 2565 ที่ขนส่งบนเส้นทางรถไฟสายลาว-จีนตามนโยบายอีสานเกตเวย์และเป็นการเปิดศักราชใหม่ของการขนส่งผลไม้ไทยด้วยระบบรางภายใต้พิธีสารการนำเข้าส่งออกผลไม้ระหว่างไทย-จีน โดยความร่วมมือระหว่างภาครัฐและภาคเอกชนของไทย-ลาวและจีนหลังจากทดสอบการส่งออกทุเรียน 2 ตู้คอนเทนเนอร์และมะพร้าวน้ำหอม 1 ตู้คอนเทนเนอร์เมื่อต้นเดือนที่ผ่านมาจากนี้จะขยายไปสู่การขนส่งผลไม้และสินค้าเกษตรอื่นๆ เช่น มังคุด ลำไย ข้าว ยางพารา มันสำปะหลัง น้ำตาล มะม่วง เป็นต้น เพื่อเร่งสร้างรายได้เข้าประเทศ
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ ในฐานะประธานคณะทำงานของคณะกรรมการบริหารจัดการผลไม้ (Fruit Board) กล่าวว่า ทุเรียนล็อตใหญ่ล็อตแรกมาจากจังหวัดจันทบุรีจำนวน 27 ตู้ ซึ่งเป็นการขนส่งระบบผสมผสาน “ราง-รถ” โดยรถบรรทุกคอนเทนเนอร์รุ่นใหม่บรรทุกทุเรียนที่ผ่านการตรวจสอบโรคพืชไม่มีทุเรียนอ่อนและปลอดการปนเปื้อนโควิดเดินทางจากภาคตะวันอออกถึงจังหวัดหนองคายข้ามแม่น้ำโขงที่สะพานมิตรภาพไทย-ลาวแห่งที่1 ไปถ่ายตู้ที่ท่าบกท่านาแล้ง ก่อนลำเลียงไปขึ้นแคร่รถไฟที่สถานีเวียงจันทน์ใต้แล้วเดินทางไปยังสถานีรถไฟนาเตยในแขวงหลวงน้ำทา ก่อนยกขึ้นรถบรรทุกคอนเทนเนอร์เดินทางต่อไปด่านบ่อเต็นข้ามพรมแดน “ลาว-จีน” ไปตรวจโรคพืชและโควิดที่ด่านโมฮ่านในมณฑลยูนนาน
การขนส่งทุเรียนภายใต้พิธีสารไทย-จีนล็อตนี้ใช้เวลาเพียงวันครึ่งนับแต่ออกจากสถานีเวียงจันทน์ใต้ผ่านพิธีการสินค้าผ่านแดนจนถึงด่านโมฮ่านร่นเวลาได้เร็วกว่าเดิมเกินเท่าตัวเมื่อเทียบกับการทดสอบเมื่อต้นเดือนที่ผ่านมา โดยดร.เฉลิมชัย ศรีอ่อน รัฐมนตรีเกษตรว่าการกระทรวงเกษตรฯ และประธานฟรุ้ทบอร์ดได้มอบหมายให้ตน นายณฐกร สุวรรณธาดา คณะทำงานที่ปรึกษารัฐมนตรีเกษตรฯ และนายสุวิทย์ รัตนจินดา ประธานสมาพันธ์ผู้ให้บริการโลจิสติกส์ไทย เดินทางไปเจรจาความร่วมมือและประสานงานกับนายจันทอน สิทธิชัย ประธานกลุ่มบริษัทท่าบกท่านาแล้งและบริษัทเวียงจันทน์โลจิสติกส์ปาร์ค และสถานีเวียงจันทน์ใต้ของการรถไฟลาวฯ ระหว่างวันที่ 21 – 22 เมษายนที่ผ่านมา โดยได้รับความร่วมมืออย่างดียิ่ง
นายอลงกรณ์ กล่าวต่อไปว่า นอกจากนี้ ในสัปดาห์หน้าจะมีทุเรียนล็อตใหญ่จากจังหวัดตราดและจังหวัดภาคตะวันออกอีกอย่างน้อย 25 ตู้ ที่จะส่งออกโดยรถไฟสาย “ลาว-จีน” หลังจากประสบความสำเร็จในการประเดิมการขนส่งแบบเต็มขบวนรถไฟในวันนี้เป็นครั้งแรก โดยมีผู้ส่งออกแสดงความสนใจที่จะส่งออกด้วยระบบรางจำนวนมากนอกเหนือจากการขนส่งทางเรือทางรถและทางอากาศตามนโยบายบริหารโลจิสติกส์เกษตรของกระทรวงเกษตรฯ และฟรุ้ทบอร์ด
วันอังคารที่ 9 พฤศจิกายน 2564
รัฐบาลชวนผู้ประกอบการ SMEs ลงทะเบียนร่วมโครงการส่งเสริมและรักษาระดับการจ้างงาน
วันอังคารที่ 9 พฤศจิกายน 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลเชิญชวนผู้ประกอบการ SMEs ในระบบประกันสังคมที่มีลูกจ้างไม่เกิน 200 คน ลงทะเบียนร่วมโครงการส่งเสริมและรักษาระดับการจ้างงานในธุรกิจ SMEs เพื่อรับเงินอุดหนุน 3,000 บาท/ลูกจ้างสัญชาติไทย 1 คน/เดือน เป็นเวลา 3 เดือน คือตั้งแต่ พ.ย.2564 – ม.ค.2565 ผ่านทางเว็บไซต์ “ส่งเสริมการจ้างงานเอสเอ็มอี.doe.go.th” หรือสำนักงานจัดหางานจังหวัดทั่วประเทศ ภายในวันที่ 20 พ.ย.นี้ โดยปัจจุบัน มีสถานประกอบการร่วมโครงการแล้วกว่า 64,000 แห่ง รักษาการจ้างงานลูกจ้างสัญชาติไทยได้กว่า 1 ล้านคน คิดเป็นร้อยละ 29 ของเป้าหมาย ทั้งนี้ เงินอุดหนุนดังกล่าวได้รับการยกเว้นไม่ต้องนำไปคำนวณในการยื่นภาษีเงินได้ สอบถามเพิ่มเติมได้ที่ สายด่วนกรมการจัดหางาน 1694
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันจันทร์ที่ 28 มีนาคม 2565
นายกฯ สั่งดูแลเส้นทางจราจร ที่จะไปงาน “มอเตอร์โชว์” ลดปัญหาการจราจรคับคั่งและรถติดบนทางด่วน  คาดวันนี้ ยังมีประชาชนจำนวนมากเข้าชมงาน  พร้อมกำชับผู้เข้าร่วมงานต้องป้องกันตนเอง
นายกฯ สั่งดูแลเส้นทางจราจร ที่จะไปงาน “มอเตอร์โชว์” ลดปัญหาการจราจรคับคั่งและรถติดบนทางด่วน  คาดวันนี้ ยังมีประชาชนจำนวนมากเข้าชมงาน  พร้อมกำชับผู้เข้าร่วมงานต้องป้องกันตนเองปฏิบัติตามมาตรการสาธารณสุขอย่างเคร่งครัด
วันนี้ (27 มีนาคม 2565) นายธนกร วังบุญคงชนะ โฆษกประจำสำนักนายกรัฐมนตรี เผยพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม สั่งหน่วยงานที่เกี่ยวข้อง เตรียมพร้อมอำนวยความสะดวกในเส้นทางจราจร ที่จะเดินทางไปงานมอเตอร์โชว์ อิมแพค เมืองทองธานีเพื่อลดปัญหาจราจรติดขัดบนทางด่วน หลังได้รับรายงานเมื่อวานนี้ ตั้งแต่เปิดงาน-ช่วงบ่ายมีรถสะสมบนทางด่วนกว่า 400 เมตรและการจราจรติดขัดบนทางด่วนนานกว่า 30 นาที ในวันนี้ ซึ่งยังเป็นวันหยุดสุดสัปดาห์ คาดว่า จะมีประชาชนเข้าร่วมชมงานเป็นจำนวนมากจึงขอให้ทั้งตำรวจภูธร จ.นนทบุรี การทางพิเศษแห่งประเทศไทยร่วมกับจังหวัดนนทบุรี ติดตามสภาพการจราจร เพื่ออำนวยความสะดวกการเดินทาง ใช้รถ ใช้ถนนของประชาชน ขณะเดียวกัน ยังกำชับให้ผู้จัดงานและเจ้าหน้าที่ประจำบูธภายในงาน ต้องปฏิบัติตามมาตรการสาธารณสุขในการป้องการแพร่ระบาดโควิด-19 อย่างเคร่งครัด รวมทั้งประชาชนที่จะเข้าร่วมชมต้องป้องกันตนเองขั้นสูงสุดด้วย
“นายก ฯ ใส่ใจ ห่วงใยพี่น้องประชาชนที่วางแผนจะไปชมงาน มอเตอร์โชว์ หรือกิจกรรมต่างๆ ในช่วงนี้ “การ์ดอย่าตก”และเน้นดูแลตนเองขั้นสูงสุด พร้อมย้ำผู้จัดงาน ประสานทุกหน่วยงาน เตรียมความพร้อมเส้นทางจราจร สถานที่จอดรถ ไม่ให้กระทบต่อประชาชนที่สัญจรไปมาตามปกติ ที่สำคัญต้องปฏิบัติตามมาตรความปลอดภัยสาธารณสุข ที่สอดคล้องกับข้อกำหนดของ ศบค. ในการควบคุมและเฝ้าระวังการแพร่ระบาดโควิด-19 อย่างเคร่งครัดด้วย” นายธนกรกล่าว
.................
วันพุธที่ 13 เมษายน 2565
Thailand Pavilion งดงาม สวยเด่น โชว์จุดขาย Landmark กล้วยไม้ไทย สูง 5 เมตร
Thailand Pavilion งดงาม สวยเด่น โชว์จุดขาย Landmark กล้วยไม้ไทย สูง 5 เมตร อวดสายตาชาวโลกนับล้านคนในงานมหกรรมพืชสวนโลก ครั้งที่ 7 ที่เนเธอร์แลนด์
ดร.ทองเปลว กองจันทร์ ปลัดกระทรวงเกษตรและสหกรณ์ พร้อมด้วยนายเข้มแข็ง ยุติธรรมดำรง อธิบดีกรมส่งเสริมการเกษตร นายชาตรี อรรจนานันท์ เอกอัครราชทูตไทย ประจำกรุงเฮก นายกิตติพันธ์ พานสุวรรณ อธิบดีกรมศิลปากร ดร.วนิดา กำเนิดเพ็ชร์ ผู้อำนวยการสำนักการเกษตรต่างประเทศ ดร.พรเทพ ศรีธนาธร ผู้อำนวยการสำนักงานที่ปรึกษาการเกษตรต่างประเทศ ประจำสหภาพยุโรป และเจ้าหน้าที่ที่เกี่ยวข้อง เข้าตรวจเยี่ยมการก่อสร้างอาคาร Thailand Pavilion ของประเทศไทย เพื่อเตรียมความพร้อมก่อนการเปิดงานมหกรรมพืชสวนโลก ครั้งที่ 7 ณ ราชอาณาจักรเนเธอร์แลนด์
ดร.ทองเปลว เปิดเผยภายหลังว่า งานก่อสร้าง Thailand pavilion แล้วเสร็จเกือบ 100% ถึงแม้ว่าจะมีอุปสรรคจากสภาพภูมิอากาศ และจากการแพร่ระบาดของ Covid-19 โดยยืนยันว่า Thailand pavilion สามารถเปิดเข้าชมได้อย่างเป็นทางการ พร้อมแจ้งให้ทราบว่า งานออกแบบภูมิสถาปัตยกรรมหลักภายในบริเวณ Thailand Pavilion ได้รับแรงบันดาลใจจากความผูกพันต่อสายน้ำของคนไทย รวมถึงวิถีชีวิต ประเพณี ความเชื่อ และการบริโภค ทั้งยังแสดงความหลากหลายของการนำพืชพรรณในท้องถิ่นมาใช้ผ่านงานศิลปะชั้นสูง เช่น งานประดับใบตอง งานเครื่องแขวนดอกไม้ งานจักสานไม้ไผ่และหวายมาใช้เป็นองค์ประกอบร่วมในการออกแบบ และจัดแสดง Landmark กล้วยไม้ไทย สูง 5 เมตร เพื่อแสดงศักยภาพของไทย ในฐานะผู้ส่งออกกล้วยไม้อันดับต้นของโลก และขอใช้โอกาสนี้ขอเชิญชวนชาวไทยในราชอาณาจักรเนเธอร์แลนด์ และพื้นที่ใกล้เคียงเข้ามาชม Thailand pavilion
ทั้งนี้ ประเทศไทยเป็น 1 ใน 50 ประเทศ และ 60 องค์กรที่เข้าร่วมงานมหกรรมพืชสวนโลก The International Horticultural Exposition 2022 หรือ EXPO 2022 Floriade Almere ซึ่งจัดขึ้นระหว่างวันที่ 14 เมษายน - 9 ตุลาคม 2565 ณ เมือง Almere ราชอาณาจักรเนเธอร์แลนด์ เพื่อโชว์ศักยภาพนวัตกรรมด้านอาหาร สินค้าเกษตร การพัฒนากระบวนการผลิตที่ได้มาตรฐาน และคุณภาพสินค้าเกษตรของประเทศไทยสู่สายตาชาวโลก
วันพฤหัสบดีที่ 9 ธันวาคม 2564
กระทรวงมหาดไทย จัดนิทรรศการ "89 ปี รัฐธรรมนูญไทย ภายใต้การปกครองในระบอบประชาธิปไตยอันมีพระมหากษัตริย์ทรงเป็นประมุข" เนื่องในวันรัฐธรรมนูญ 2564
กระทรวงมหาดไทย จัดนิทรรศการ "89 ปี รัฐธรรมนูญไทย ภายใต้การปกครองในระบอบประชาธิปไตยอันมีพระมหากษัตริย์ทรงเป็นประมุข" เนื่องในวันรัฐธรรมนูญ 2564 ระหว่างวันที่ 9 - 14 ธันวาคม 2564 ณ ลานอเนกประสงค์ ศาลาว่าการกระทรวงมหาดไทย
วันนี้ (9 ธ.ค. 64) ที่ลานอเนกประสงค์ ศาลาว่าการกระทรวงมหาดไทย นายสุทธิพงษ์ จุลเจริญ ปลัดกระทรวงมหาดไทย เป็นประธานเปิด และเยี่ยมชม "นิทรรศการ 89 ปีรัฐธรรมนูญไทย ภายใต้การปกครองในระบอบประชาธิปไตยอันมีพระมหากษัตริย์ทรงเป็นประมุข" โดยมี นายชัยวัฒน์ ชื่นโกสุม รองปลัดกระทรวงมหาดไทย หัวหน้ากลุ่มภารกิจด้านพัฒนาชุมชนและส่งเสริมการปกครองท้องถิ่น นายไตรภพ วงไตรรัตน์ หัวหน้าผู้ตรวจราชการกระทรวงมหาดไทย นางนิศากร วิศิษฏ์สรอรรถ รักษาการในตำแหน่งที่ปรึกษาด้านการบริหารงานจังหวัดแบบบูรณาการ นายบรรจบ จันทรัตน์ ผู้ช่วยปลัดกระทรวงมหาดไทย และข้าราชการสำนักงานปลัดกระทรวงมหาดไทย ร่วมพิธี
นายสุทธิพงษ์ จุลเจริญ ปลัดกระทรวงมหาดไทย เปิดเผยว่า ประเทศไทยปกครองในระบอบประชาธิปไตยอันมีพระมหากษัตริย์ทรงเป็นประมุข สืบเนื่องมาตั้งแต่ในครั้งรัชสมัยพระบาทสมเด็จพระปกเกล้าเจ้าอยู่หัว รัชกาลที่ 7 ที่ได้ทรงพระกรุณาโปรดเกล้าโปรดกระหม่อมพระราชทาน รัฐธรรมนูญแห่งราชอาณาจักรสยาม พ.ศ. 2475 ซึ่งเป็นรัฐธรรมนูญฉบับถาวรฉบับแรกของราชอาณาจักรไทย เมื่อวันที่ 10 ธันวาคม 2475 จึงได้กำหนดให้วันที่ 10 ธันวาคมของทุกปี เป็นวันพิธีฉลองวันพระราชทานรัฐธรรมนูญแห่งราชอาณาจักรไทย หรือวันรัฐธรรมนูญ ซึ่งเป็นวันที่มีความสำคัญของการปกครองประเทศ สะท้อนถึงพระมหากรุณาธิคุณที่พระมหากษัตริย์ทรงให้ความสำคัญกับการปกครองของประเทศ โดยทรงพระราชทานรัฐธรรมนูญ เพื่อเป็นกฎหมายสูงสุดในการปกครองราชอาณาจักร ยังผลให้ประชาชนชาวไทยมีความร่มเย็นเป็นสุขจนถึงปัจจุบัน
นายสุทธิพงษ์ จุลเจริญ ปลัดกระทรวงมหาดไทย กล่าวต่อว่า เพื่อให้บุคลากรในสังกัดสำนักงานปลัดกระทรวงมหาดไทยและพี่น้องประชาชนที่สนใจได้เรียนรู้และเข้าใจเกี่ยวกับประวัติศาสตร์ของรัฐธรรมนูญไทย กระทรวงมหาดไทย โดยสำนักงานปลัดกระทรวงมหาดไทย จึงได้จัดนิทรรศการเนื่องในวันรัฐธรรมนูญ 2564 ภายใต้หัวข้อ "89 ปี รัฐธรรมนูญไทย ภายใต้การปกครองในระบอบประชาธิปไตยอันมีพระมหากษัตริย์ทรงเป็นประมุข" ซึ่งภายในนิทรรศการฯ ประกอบด้วย ภาพและวีดิทัศน์ที่เกี่ยวกับรัฐธรรมนูญ อาทิ ภาพและวีดิทัศน์พระบาทสมเด็จพระปกเกล้าเจ้าอยู่หัว พระราชทานรัฐธรรมนูญฉบับถาวรฉบับแรก วีดิทัศน์พระบาทสมเด็จพระเจ้าอยู่หัว พระราชทานรัฐธรรมนูญฉบับปัจจุบัน รายละเอียดของรัฐธรรมนูญไทยทั้ง 20 ฉบับ รวมถึงประวัติประธานรัฐสภาและนายกรัฐมนตรีของไทย เป็นต้น โดยผู้สนใจสามารถร่วมชมนิทรรศการได้ ระหว่างวันที่ 9 - 14 ธันวาคม 2564 ตั้งแต่เวลา 09.00 - 16.30 น. ณ บริเวณลานอเนกประสงค์ กระทรวงมหาดไทย (ไม่เว้นวันหยุดราชการ)
"ขอเชิญชวนลูก ๆ หลาน ๆ เด็ก เยาวชน และพี่น้องประชาชนที่สนใจ มาร่วมเรียนรู้ประวัติศาสตร์การปกครองระบอบประชาธิปไตยอันมีพระมหากษัตริย์เป็นประมุขของประเทศไทย เพื่อร่วมกันสำนึกในพระมหากรุณาธิคุณของสถาบันพระมหากษัตริย์ ร่วมกันภาคภูมิใจในการเป็นพลเมืองที่ดีของประเทศตามรัฐธรรมนูญซึ่งเป็นกฎหมายสูงสุด อันจะนำมาซึ่งการขับเคลื่อนการพัฒนาประเทศไทยให้เกิดความมั่นคง มั่งคั่ง อย่างยั่งยืน"
วันพฤหัสบดีที่ 24 กุมภาพันธ์ 2565
บีโอไอผนึกพันธมิตรจัดงาน Subcon Thailand EEC
บีโอไอผนึกพันธมิตรจัดงาน Subcon Thailand EEC
บีโอไอผนึกพันธมิตรจัดงาน Subcon Thailand EEC
เมื่อเร็วๆ นี้ นางสาวซ่อนกลิ่น พลอยมี รองเลขาธิการคณะกรรมการส่งเสริมการลงทุน (บีโอไอ) (คนกลาง) ร่วมกับสถาบันไทย-เยอรมัน สมาคมส่งเสริมการรับช่วงการผลิตไทย และอินฟอร์มา มาร์เก็ตส์ แถลงข่าว
การจัดงาน Subcon Thailand EEC งานแสดงชิ้นส่วนอุตสาหกรรมชั้นนำ ในเขตเศรษฐกิจพิเศษภาคตะวันออก และการจับคู่เจรจาธุรกิจที่จัดขึ้นครั้งแรกในพื้นที่อีอีซี เพื่อผลักดันประเทศไทยเป็นศูนย์กลางอุตสาหกรรมดิจิทัลและศูนย์ฺกลางเมืองอัจฉริยะในอาเซียน โดยงานจะจัดขึ้นระหว่างวันที่ 24 - 26 สิงหาคม 2565 นี้ ณ ศูนย์ประชุมและแสดงสินค้านานาชาตินงนุชพัทยา (NICE) จ.ชลบุรี
วันจันทร์ที่ 25 ตุลาคม 2564
ปลัดแรงงาน เป็นผู้แทนองค์ประธานในพิธีกาศผลการประกวดโครงการ TO BE NUMBER ONE ระดับภาคกลางและตะวันออก
. .
วันที่ 25 ตุลาคม 2564นายบุญชอบ สุทธมนัสวงษ์ ปลัดกระทรวงแรงงานเป็นผู้แทนองค์ประธานในพิธีประกาศผลการประกวดผลงานโครงการ TO BE NUMBER ONE ในทูลกระหม่อมหญิงอุบลรัตนราชกัญญา สิริวัฒนาพรรณวดี ระดับภาคกลางและภาคตะวันออก ประจำปี 2564 โดยมีนายภูมา ธรรมกุล หัวหน้าผู้ตรวจราชการกระทรวงแรงงาน และผู้บริหารระดับสูงสังกัดกระทรวงแรงงาน เข้าร่วมในครั้งนี้ ณ โรงแรมแอมบาสเดอร์ ซิตี้ จอมเทียน พัทยา จังหวัดชลบุรี
นายบุญชอบกล่าวว่า ในฐานะหน่วยงานหลักโครงการ TO BE NUMBER ONE กระทรวงแรงงาน ได้ร่วมสนับสนุนและดำเนินโครงการ TO BE NUMBER ONE สนองพระปณิธานขององค์ประธานโครงการอย่างต่อเนื่อง โดยมอบหมายให้สำนักงานแรงงานจังหวัดเป็นกลไกสำคัญในการบูรณาการและดำเนินงานร่วมกับหน่วยงานเครือข่ายในพื้นที่ เพื่อเป้าหมายพัฒนาแรงงานไทยห่างไกลยาเสพติด
นายบุญชอบ กล่าวเพิ่มเติมว่า ผมขอแสดงความยินดีกับจังหวัด อำเภอ ชมรม TO BE NUMBER ONE ที่ได้รับรางวัลพระราชทาน และขอแสดงความชื่นชมกับทุกทีมที่เข้าร่วมประกวดแม้จะไม่ได้รางวัล แต่สิ่งที่ทุกคนได้รับในวันนี้คือการมีโอกาสได้แลกเปลี่ยน เรียนรู้ แนวคิด แนวทางการดำเนินงาน ป้องกัน แก้ไขปัญหายาเสพติดที่มีคุณค่าทั้งในระดับจังหวัด อำเภอ ชุมชน สถานศึกษา สถานประกอบการ สถานพินิจ เรือนจำ และสำนักงานคุมประพฤติ เพื่อนำไปใช้พัฒนา ต่อยอดการดำเนินงานของตนเอง
"ขออาราธนาคุณพระศรีรัตนตรัย และอำนาจแห่งคุณความดีที่ทุกท่านได้ร่วมดำเนินงานโครงการ TO BE NUMBER ONE เพื่อสร้างคนรุ่นใหม่ของชาติให้เป็นคนเก่ง คนดี มีคุณภาพ ให้ทุกท่านประสบแต่ความสุข ความสำเร็จในทุกประการ"ปลัดกระทรวงแรงงานกล่าวทิ้งท้าย
วันพฤหัสบดีที่ 10 กุมภาพันธ์ 2565
ครม. เคาะแผนที่ “One Map” ใน 11 จังหวัด ใช้มาตราส่วน 1 : 4000 แก้ปัญหาพื้นที่ทับซ้อน
.....
ที่ประชุม ครม. (8 ก.พ. 65) เห็นชอบผลดำเนินการปรับปรุงแผนที่แนวเขตที่ดินของรัฐแบบบูรณาการ มาตราส่วน 1 : 4000 (One Map) และรับรองเส้นแนวเขตที่ดินของรัฐ กลุ่มจังหวัดที่ 1 จำนวน 11 จังหวัด ประกอบด้วย นนทบุรี นครปฐม อ่างทอง สิงห์บุรี สมุทรสงคราม กรุงเทพฯ สมุทรปราการ ปทุมธานี พระนครศรีอยุธยา สมุทรสาคร และสุพรรณบุรี
.
การปรับปรุงแผนที่แนวเขตที่ดินฯ ดังกล่าว เป็นการแก้ไขปัญหาที่ดินทับซ้อนของหน่วยงานรัฐ 9 หน่วยงาน คือ กรมป่าไม้ กรมอุทยานแห่งชาติ สัตว์ป่าและพันธุ์พืช กรมทรัพยากรทางทะเลและชายฝั่ง กรมพัฒนาที่ดิน กรมธนารักษ์ กรมที่ดิน กรมพัฒนาสังคมและสวัสดิการ กรมส่งเสริมสหกรณ์ และสำนักงานการปฏิรูปที่ดินเพื่อเกษตรกรรม
.
เนื่องจากแต่ละหน่วยงานมีกฎหมายที่เกี่ยวข้องหลายฉบับ และใช้มาตราส่วนในแผนที่แนบท้ายกฎหมายแตกต่างกัน ส่งผลให้มีพื้นที่ทับซ้อนกว่า 542.35 ล้านไร่ ซึ่งมีมากกว่าพื้นที่ประเทศไทยที่มีประมาณ 320.7 ไร่
.
ทั้งนี้ หน่วยงานที่เกี่ยวข้อง จะใช้แผนที่ One Map ที่ ครม. ให้ความเห็นชอบแทนแผนที่แนบท้ายกฎหมาย และดำเนินการให้แล้วเสร็จภายใน 360 วัน
.
อ่านเพิ่มเติม คลิกhttps://www.thaigov.go.th/news/contents/details/51368
#ไทยคู่ฟ้า#ร่วมต้านโควิด19
-------------------
วันอาทิตย์ที่ 22 สิงหาคม 2564
จัดทีมค้นหาผู้ป่วยโควิด-19 รอเตียง เข้าสู่ระบบการรักษา
วันพฤหัสบดีที่ 15 กรกฎาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลจัดทีมปฏิบัติการเชิงรุกลงพื้นที่ กทม. เพื่อลาดตระเวนค้นหาผู้ป่วยโควิด-19 ที่ยังรอเตียงอยู่ที่บ้าน ซึ่งมีจำนวนมาก โดยจะนำผู้ป่วยเข้าสู่ระบบการรักษาตามระดับของอาการ เช่น ผู้ป่วยสีเขียว ส่งไปยัง รพ.สนาม ผู้ป่วยสีเหลือง หรือกลุ่มเสี่ยง เช่น ผู้สูงอายุ ผู้ที่มีโรคประจำตัวเรื้อรัง ส่งไปยัง รพ.บุษราคัม เป็นต้น นอกจากนี้ ยังมีศูนย์แรกรับและส่งต่อนิมิบุตร ที่จะตรวจสอบระยะเวลาการรอเตียง และสอบถามอาการ รวมถึงตรวจสอบกลับไปยังต้นทาง โดยหากพบว่าเป็นผู้ป่วยที่รอเตียงมาแล้วหลายวัน หรือไม่มีรถพยาบาลไปรับ จะส่งรถพยาบาลของสถาบันการแพทย์ฉุกเฉินไปรับที่บ้าน เพื่อนำตัวเข้าสู่การรักษาต่อไป
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันจันทร์ที่ 8 พฤศจิกายน 2564
รฟม. เตรียมลงพื้นที่จังหวัดภูเก็ต เปิดเวทีรับฟังความคิดเห็น (เพิ่มเติม) โครงการระบบขนส่งมวลชนจังหวัดภูเก็ต ระยะที่ 1 ช่วงท่าอากาศยานนานาชาติภูเก็ต – ห้าแยกฉลอง
ในวันที่ 12 พฤศจิกายน 2564 นี้ เพื่อประชาสัมพันธ์โครงการฯ และรับฟังความคิดเห็นจากประชาชนในพื้นที่
วันนี้ (8 พฤศจิกายน 2564) นายภคพงศ์ ศิริกันทรมาศ ผู้ว่าการการรถไฟฟ้าขนส่งมวลชนแห่งประเทศไทย (รฟม.) เปิดเผยถึงความคืบหน้าการดำเนินงานโครงการระบบขนส่งมวลชนจังหวัดภูเก็ต ระยะที่ 1 ช่วงท่าอากาศยานนานาชาติภูเก็ต – ห้าแยกฉลอง ว่า รฟม. กำหนดจะจัดการประชุมเพื่อประชาสัมพันธ์และรับฟังความคิดเห็น (เพิ่มเติม) โครงการระบบขนส่งมวลชนจังหวัดภูเก็ต ระยะที่ 1 ช่วงท่าอากาศยานนานาชาติภูเก็ต – ห้าแยกฉลอง ในวันศุกร์ที่ 12 พฤศจิกายน 2564 ณ ห้องประชุมภูเก็ต แกรนด์ บอลรูม 1-2 ชั้น 2 โรงแรมรอยัล ภูเก็ต ซิตี้ อำเภอเมืองภูเก็ต จังหวัดภูเก็ต เพื่อประชาสัมพันธ์ข้อมูลโครงการฯ พร้อมทั้งรับฟังความคิดเห็นหรือข้อเสนอแนะจากประชาชน องค์กรปกครองส่วนท้องถิ่น และตัวแทนภาคเอกชนในจังหวัดภูเก็ต ทั้งนี้ เพื่อให้การดำเนินงานโครงการฯ มีความครบถ้วนตามมติคณะกรรมการจัดระบบการจราจรทางบก (คจร.) ซึ่งได้มอบหมายให้ รฟม. และหน่วยงานที่เกี่ยวข้องร่วมกันพิจารณาหาข้อสรุปแนวทางการดำเนินงานที่เหมาะสมของโครงการ รวมทั้งเป็นไปตามข้อสั่งการของรัฐมนตรีว่าการกระทรวงคมนาคม ที่มอบหมายให้ รฟม. และหน่วยงานในสังกัดกระทรวงคมนาคมบูรณาการการดำเนินงานและแผนงานโครงการด้านคมนาคมในจังหวัดภูเก็ตร่วมกัน เพื่อบรรเทาผลกระทบจากการจราจรที่อาจส่งผลต่อวิถีการดำรงชีวิตของประชาชนและนักท่องเที่ยวในจังหวัดภูเก็ตในระหว่างการก่อสร้างโครงการ โดยการดำเนินงานที่ผ่านมา รฟม. ได้จัดประชุมเพื่อประชาสัมพันธ์และรับฟังความคิดเห็น โครงการระบบขนส่งมวลชนจังหวัดภูเก็ต ระยะที่ 1ฯ ซึ่งผลการรับฟังความคิดเห็นฯ ดังกล่าวพบว่า ประชาชนจังหวัดภูเก็ตโดยส่วนมากเห็นว่าโครงการมีความเหมาะสมและสมควรให้เร่งรัดดำเนินโครงการ
สำหรับ โครงการระบบขนส่งมวลชนจังหวัดภูเก็ต แบ่งการดำเนินงานออกเป็น 2 ระยะ คือ ระยะที่ 1ช่วงท่าอากาศยานนานาชาติภูเก็ต - ห้าแยกฉลอง มีระยะทางประมาณ 42 กิโลเมตร มีจำนวนสถานีทั้งหมด21 สถานี แบ่งเป็นสถานีระดับพื้นดิน 19 สถานี สถานียกระดับ 1 สถานี และสถานีใต้ดิน 1 สถานี และระยะที่ 2ช่วงท่านุ่น – เมืองใหม่ มีระยะทางประมาณ 16.5 กิโลเมตร ซึ่ง รฟม. จะเริ่มดำเนินการโครงการระบบขนส่งมวลชนจังหวัดภูเก็ต ระยะที่ 1 เป็นลำดับแรก ทั้งนี้ เมื่อโครงการแล้วเสร็จสมบูรณ์จะช่วยเพิ่มทางเลือกในการเดินทางที่มีประสิทธิภาพและมาตรฐาน พร้อมรองรับการเดินทางและการท่องเที่ยวของจังหวัดภูเก็ตในอนาคต สอบถามข้อมูลเพิ่มเติม หรือติดตามข่าวสาร รฟม. ได้ที่เว็บไซต์ รฟม. (www.mrta.co.th) เฟซบุ๊กแฟนเพจการรถไฟฟ้าขนส่งมวลชนแห่งประเทศไทยและ Call Center รฟม. โทร. 0 2716 4044
วันอาทิตย์ที่ 30 มกราคม 2565
​“วราวุธ” บินด่วน ติดตามสถานการณ์คราบน้ำมัน หาดแม่รำพึง จ.ระยอง
​“วราวุธ” บินด่วน ติดตามสถานการณ์คราบน้ำมัน หาดแม่รำพึง จ.ระยอง
“วราวุธ” บินด่วน ติดตามสถานการณ์คราบน้ำมัน หาดแม่รำพึง จ.ระยอง
วันนี้ (30 มกราคม 2565) เวลา 10.30 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (รมว.ทส.) พร้อมด้วย นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม (ปกท.ทส.) บินสำรวจตรวจติดตามสถานการณ์คราบน้ำมัน บริเวณหาดเแม่รำพึง และอุทยานแห่งชาติเขาแหลมหญ้า-หมู่เกาะเสม็ด โดยเฮลิคอปเตอร์กระทรวงทรัพยากรธรรมชาติและสิ่งแวดล้อม พร้อมรับฟังสรุปผลการดำเนินการป้องกัน แก้ไขปัญหา และตรวจเยี่ยมปฏิบัติการเก็บกู้คราบน้ำมัน ณ บริเวณหาดแม่รำพึง อ.เมืองระยอง จ.ระยอง โดยมีรองผู้ว่าราชการจังหวัดระยอง (นายอนันต์ นาคนิยม) พร้อมหน่วยงานที่เกี่ยวข้อง อาทิ กองทัพเรือ กรมควบคุมมลพิษ กรมทรัพยากรทางทะเลและชายฝั่ง สำนักงานสิ่งแวดล้อมภาคที่ 13 (ชลบุรี) สำนักงานทรัพยากรธรรมชาติและสิ่งแวดล้อมจังหวัดระยอง เครือข่าย ทสม. จ.ระยอง และบริษัท สตาร์ ปิโตรเลียม รีไฟน์นิ่ง จำกัด (มหาชน) ร่วมให้ข้อมูล
นายวราวุธ กล่าวว่า สถานการณ์วันนี้ที่หาดแม่รำพึงต้องถือว่าโชคดี ที่กระแสคลื่นลมทำให้ปริมาณคราบน้ำมันพัดเข้ามาถึงชายหาดไม่มากอย่างที่คาดการณ์ไว้ ทำให้ประชาชนและนักท่องเที่ยวที่อยู่ในพื้นที่ ยังอยู่ในสถานะที่ปลอดภัย แต่อย่างไรก็ตาม ต้องขอความร่วมมือจากประชาชนอย่าพึ่งเข้าไปในจุดที่พบคราบน้ำมันพัดขึ้นมา เพราะอาจเกิดการปนเปื้อนออกไปสู่พื้นที่อื่นได้ และจากสถานการณ์ในตอนนี้ เป้าหมายต่อไปที่เราต้องปกป้องคือ บริเวณอ่าวพร้าว เกาะเสม็ด ซึ่งมีทั้งหาดทรายและปะการังน้ำตื้น หากคราบน้ำมันเข้าไปถึงอาจก่อให้เกิดความเสียหายอย่างหนักต่อทรัพยากรในพื้นที่ได้ จึงได้ขอให้ทุกฝ่าย ทั้งหน่วยงานจากกระทรวงเอง กองทัพเรือ และพี่น้องประชาชนในพื้นที่ร่วมกันระดมทั้งเรือ และบูมดักคราบน้ำมัน เพื่อทำการป้องกันร่วมกันอย่างเต็มกำลังความสามารถ
นอกจากนี้ ยังได้กำชับสั่งการให้ท่านปลัดกระทรวงฯ ประสานไปยังผู้ว่าราชการจังหวัดทุกจังหวัด โดยเฉพาะจังหวัดที่อยู่ติดชายทะเล และมีอุตสาหกรรมประเภทนี้อยู่ในพื้นที่ ขอให้เข้มงวดกวดขันในการติดตามตรวจสอบการบำรุงรักษาระบบปฏิบัติงานต่าง ๆ ให้อยู่ในสภาพดีอยู่เสมอ เพราะเมื่อเกิดเหตุการณ์เช่นนี้ขึ้นมาแล้ว นอกจากงบประมาณที่ต้องเสียไปกับการป้องกันแก้ไขสถานการณ์ และความสูญเสียทางเศรษฐกิจที่เกิดขึ้นแล้ว ยังต้องมีการติดตามผลกระทบในระยะยาวอย่างต่อเนื่อง และต้องใช้เวลานานหลายปีในการฟื้นฟูทรัพยากรที่สูญเสียไปให้มีความอุดมสมบูรณ์กลับคืนมา
จากนั้น นายวราวุธ ยังได้ให้กำลังใจกำลังพลจากกองทัพเรือ เจ้าหน้าที่ และประชาชนที่เข้าร่วมปฏิบัติการเก็บกู้คราบน้ำมัน และทำความสะอาดบริเวณชายหาดแม่รำพึง พร้อมมอบเงินสนับสนุนการทำงานให้กับเครือข่าย ทสม. จ.ระยอง ที่ได้เข้าร่วมสนับสนุนการปฏิบัติการ และเฝ้าระวังผลกระทบที่จะเกิดขึ้นในพื้นที่ จำนวน 200,000 บาท โดยกล่าวว่า ขอขอบคุณเครือข่ายอาสาสมัคร ทสม. ทุกคนที่เข้ามาช่วยสนับสนุนการปฏิบัติงานในครั้งนี้ และจากเหตุการณ์ที่เกิดขึ้น เห็นแล้วว่าส่งผลกระทบต่อเราทุกคน ดังนั้น จึงขอฝากไปถึงลูก ๆ หลาน ๆ ในพื้นที่ให้มาร่วมกันเป็น อาสาสมัครพิทักษ์สิ่งแวดล้อมของกระทรวงฯ กันให้มาก เพื่อช่วยกันเป็นหูเป็นตา ทำงานร่วมกับกระทรวงฯ ในการดูแลรักษาทรัพยากรในพื้นที่ให้คงความอุดทสมบูรณ์สืบไป